**ALŪKSNES NOVADA MUZEJA STRUKTŪRVIENĪBAS**

**VIKTORA ĶIRPA ATES MUZEJA “VIDZEMES LAUKU SĒTA”**

**PASĀKUMA “PĻAUJAS SVĒTKI OTTESMUIŽĀ”**

**AMATNIEKU UN MĀJRAŽOTĀJU TIRGUS**

**NOLIKUMS**

1. **Vispārīgie noteikumi**
   1. Amatnieku un mājražotāju tirgus, turpmāk tekstā – Tirgus, tiek organizēts Viktora Ķirpa Ates muzejā “Vidzemes lauku sēta”.
   2. Organizators ir Alūksnes novada muzeja struktūrvienība Viktora Ķirpa Ates muzejs “Vidzemes lauku sēta”, turpmāk tekstā – Organizators.
   3. Tirgus norises laiks un vieta ir **2025. gada 13. septembris, no plkst. 11.00 līdz 16.00, Atē, Annas pagastā, Alūksnes novadā, LV – 4341.**
   4. Tirgoties atļauts fiziskām un juridiskām personām, ievērojot Ministru kabineta 12.05.2010. noteikumus Nr. 440 „Noteikumi par tirdzniecības veidiem, kas saskaņojami ar pašvaldību, un tirdzniecības organizēšanas kārtību”, Ministru kabineta 11.02.2014. noteikumus Nr.96 „Nodokļu un citu maksājumu reģistrēšanas elektronisko ierīču un iekārtu lietošanas kārtība”, Ministru kabineta 30.08.2005. noteikumus nr. 662 „Akcīzes preču aprites kārtība”.
   5. Tirgus Organizators ir Viktora Ķirpa Ates muzejs “Vidzemes lauku sēta”, muzeja vadītāja Lāsma KAUPUŽA (e-pasts: atesmuzejs@aluksne.lv, tālr. +371 26563597).
2. **Kritēriji dalībai Tirgū**
   1. Tirgū var piedalīties juridiskas un fiziskas personas, kuras veic:
      1. pašizgatavotu amatniecības izstrādājumu tirdzniecību – amatnieki, amatu pratēji, tautas lietišķās mākslas studijas, mākslinieki, individuālie meistari;
      2. pašizgatavotas, pašaudzētas pārtikas izstrādājumu tirdzniecību, produktu degustāciju;
      3. pašizgatavotu alus, vīna un stipro alkoholisko dzērienu tirdzniecību, produktu degustāciju;
      4. radošās darbnīcas un amatniecības meistarklases.
   2. Pretendenta atbilstību dalībai Tirgū izvērtē Organizators.
3. **Pretendentu pieteikšanās un atlases kārtība**
   1. Lai pieteiktos dalībai Tirgū, pretendentiem ir jāaizpilda pieteikuma anketa.
   2. Pieteikties Tirgum var no 2025. gada 4. augusta līdz 2025. gada 29. augustam, elektroniski aizpildot pieteikuma [anketu](https://forms.gle/M8rEU6eoxqWT72PK6), kas pieejama: atesmuzejs.lv, aluksne.lv, gadatirgi.lv.
   3. Atkarībā no piedāvātā sortimenta, Organizators patur tiesības izvērtēt un akceptēt tirgotāja dalību Tirgū.
   4. Sortimenta, vizuālā noformējuma vai citu neskaidrību gadījumā Organizators ir tiesīgs lūgt iesūtīt tirdzniecības vietas vizuālā noformējuma vai sortimenta fotoattēlu.
   5. Pretendentu izvērtēšanu Organizators veic pēc šādiem kritērijiem:
      1. piedāvājuma vispārējā atbilstība šī Nolikuma prasībām;
      2. piedāvātie izstrādājumi ir paša pretendenta darinājumi un to vizuālais izskats liecina par kvalitāti (izvērtējot iesūtītos fotoattēlus);
      3. iepriekšējas sadarbības pieredzi.
   6. Organizators ir tiesīgs atteikt pretendentam gadījumos ja:
      1. piedāvājums neatbilst Nolikuma prasībām;
      2. piedāvātā izstrādājumu grupa pēc Organizatora ieskatiem Tirgū pārstāvēta pietiekošā apjomā.
      3. no izstrādājumu grupas tiek izvēlēti labāki piedāvājumi;
      4. ir negatīva iepriekšējās sadarbības pieredze.
   7. Pēc pieteikumu saņemšanas un apkopošanas, Organizators ne vēlāk kā līdz 2025. gada 3. septembrim par savu lēmumu elektroniski vai telefoniski paziņo pretendentam.
4. **Dalības maksa un norēķinu kārtība**
   1. Pretendentiem, kuri atzīti par atbilstošiem dalībai Tirgū, Organizators izraksta rēķinu par dalības maksas veikšanu un nosūta elektroniski uz norādīto e-pasta adresi.
   2. Tirgus dalībnieki veic rēķina apmaksu ar bankas pārskaitījumu norādītajā termiņā.
   3. **Neierašanās gadījumā dalības maksa netiek atmaksāta.**
   4. **Tirgū tiesīgi piedalīties tikai tie dalībnieki, kuri attiecīgi reģistrējušies pie Organizatora un veikuši samaksu par tirdzniecības vietu.**
   5. Tirgus dalībnieki tiesīgi aizņemt tikai to vietu, kuru tiem ierādījis Organizators.
   6. Ja tirdzniecības dalībnieks veic tirdzniecību vienā tirdzniecības vietā ar dažāda sortimenta precēm, tad nodevas apmērs tiek noteikts pēc augstākās nodevas likmes.
   7. Dalības maksa Tirgū tiek noteikta pamatojoties uz Alūksnes novada pašvaldības domes 2024. gada 28. novembra saistošajiem noteikumiem Nr. 36/2024 “Par Alūksnes novada pašvaldības nodevām”. III. nodaļas “Nodeva par tirdzniecību publiskās vietās” 9.punkts:

|  |  |  |
| --- | --- | --- |
| 9.1. | Tirdzniecības dalībniekam par tirdzniecības vietu ielu tirdzniecībai ar: | EUR/dienā |
| publiskā pasākumā |
| 9.1.1. | Ministru kabineta 2010. gada 12. maija noteikumu Nr. 440 "Noteikumi par tirdzniecības veidiem, kas saskaņojami ar pašvaldību, un tirdzniecības organizēšanas kārtību" 7.1.–7.6. apakšpunktos minētajām precēm (t.s. pašu gatavotiem pārtikas produktiem) – fiziskām personām, biedrībām, zemnieku saimniecībām un lauksaimniecības pakalpojumu kooperatīvām sabiedrībām | 10,00 |
| 9.1.2. | pašu izgatavotiem mākslas un amatniecības izstrādājumiem | 10,00 |
| 9.1.3. | grāmatām, preses izdevumiem | 10,00 |
| 9.1.4. | saldējumu | 10,00 |
| 9.1.5. | citām (rūpnieciski ražotām) pārtikas precēm (bez alkohola) | 15,00 |
| 9.1.6. | iepirktiem ziediem, stādiem | 20,00 |
| 9.1.7. | citām (rūpnieciski ražotām) nepārtikas precēm | 20,00 |
| 9.1.8. | alkoholiskiem dzērieniem | 40,00 |
| 9.1.9. | sabiedriskās ēdināšanas pakalpojumiem (bez alkohola) | 30,00 |
| 9.1.10. | sabiedriskās ēdināšanas pakalpojumiem (ar alkoholu) | 50,00 |
| 9.2. | Tirdzniecības vieta no pārvietojama mazumtirdzniecības punkta | 15,00 EUR/gadā |

* 1. Organizators ir tiesīgs nekavējoties liegt dalību un izraidīt no Tirgus:
     1. personas, kuras nav iepriekš reģistrējušās kā Tirgus dalībnieki;
     2. Tirgus dalībniekus, kuri ir aizņēmuši tiem nepienākošos vietu.

1. **Tirgus norise un aprīkojums**
   1. Tirgus plānotais tirdzniecības laiks: 2025. gada 13. septembris no plkst. 11.00 līdz plkst.16.00.
   2. Tirgus dalībniekiem ierašanās un vietas iekārtošana 2025. gada 13. septembrī no plkst. 8.00.
   3. Tirgus vietu demontāža: 1 stundas laikā pēc atļautā tirdzniecības laika.
   4. Lai turpinātu Tirgus teritorijā iekārtošanas, demontāžas un izvešanas darbus ārpus norādītā laika, visu veidu darbība jāsaskaņo ar Organizatoru.
   5. Viena dalībnieka laukuma izmērs plānojams 3 x 3 m robežās. Cita laukuma izmēra nepieciešamības gadījumā jautājums saskaņojams ar Organizatoru.
   6. Novietot transportu blakus tirdzniecības vietai nebūs tehniski iespējams, tādēļ pēc preču izkraušanas tas jāaizgādā vietā, ko norādīs muzeja darbinieki.
   7. Tirdzniecība no automašīnām ir atļauta tikai gadījumos, kad tā nepieciešama, lai nodrošinātu pārdodamās produkcijas uzglabāšanu atbilstoši tehnoloģiskajām prasībām.
   8. Tirgus dalībnieki tirdzniecībai izmanto savus personīgos stendus, galdus un citu preču izvietošanas aprīkojumu.
   9. Par pieslēgumu pie elektrības ir jāsazinās ar Organizatoru. Tirgus dalībnieki drīkst izmantot savus ģeneratorus.
2. **Organizatora un Atbildīgās personas tiesības,**

**pienākumi un atbildības apjoms**

* 1. Organizators:
     1. ir tiesīgs pieprasīt zaudējumu atlīdzību, kas tam radušies Dalībnieka vainas dēļ;  
        ir tiesīgs aizliegt visa veida reklāmu un reklāmmateriālu izplatīšanu gadījumos, ja tās saturs ir pretrunā ar Latvijas Republikas normatīvajiem aktiem un Tirgus tematiku;
     2. nodrošina vispārējo Tirgus kārtību, tomēr neuzņemas atbildību par nepārvaramas varas apstākļu, dalībnieku vai apmeklētāju vainas dēļ radītiem zaudējumiem.
  2. Organizators pasākuma dienā būs noteicis Atbildīgo personu, kas:
     1. ierādīs dalībniekiem tirgošanās vietas, ņemot vērā Organizatora shēmu un Dalībnieku pieteikšanās laiku;
     2. nepieciešamības gadījumā ir tiesīgs mainīt dalībnieka atrašanās vietu Tirgus norises vietā, šādā gadījumā iespēju robežās tiek ņemtas vērā dalībnieka vēlmes;
     3. patur tiesības anulēt pieteikumu Tirgū, ja dalībnieks nav ieradies un/vai reģistrējies Tirgus norises vietā līdz plkst. 10:00;
  3. Atbildīgā persona un Organizators neatbild:
     1. par dalībnieku dokumentācijas esamību saistībā ar saimnieciskās darbības un tirdzniecības veikšanu;
     2. dalībnieka preču un citu mantu drošību.

1. **Dalībnieka tiesības un pienākumi**
   1. Dalībnieks tirdzniecības vietu iekārto par saviem līdzekļiem, ar savu darbaspēku, saviem cilvēkresursiem un ierīcēm.
   2. Dalībnieks ir tiesīgs izmantot ierādīto tirdzniecības laukumu atbilstoši savām vajadzībām, ja tās nav pretrunā ar šo Nolikumu un Latvijas Republikas normatīvajiem aktiem.
   3. Dalībnieks var izmantot savas izkārtnes vai informācijas zīmes.
   4. Dalībnieks:
      1. atlīdzina zaudējumus, kas Organizatoram radušies dalībnieka vainas dēļ, pēc Organizatora izrakstīta rēķina;
      2. apņemas ievērot Pieteikuma anketas nosacījumus, Tirgus Nolikumu un Latvijas Republikas normatīvos aktus;
      3. rūpējas par ierādīto tirdzniecības laukumu un tā aprīkojumu un nodod to atpakaļ Organizatoram pilnīgā kārtībā;
      4. ir atbildīgs par skatītāju un publikas drošību, ja tiek veikti produkcijas vai pakalpojumu demonstrējumi;
      5. ir atbildīgs par ugunsdrošības un darba drošības noteikumu ievērošanu Tirgus laikā;
      6. ir atbildīgs par realizējamās produkcijas un tās pārdošanas veida atbilstību šī Nolikuma un normatīvo aktu prasībām. Dalībnieks pilnā apmērā uzņemas atbildību par šo nosacījumu ievērošanu;
      7. ir atbildīgs par savas realizējamās produkcijas vai pakalpojumu tirgošanas saskaņošanu ar Latvijas Republikas Pārtikas un veterinārā dienesta attiecīgā reģiona pārvaldi.
2. **Noslēguma jautājumi**
   1. Visi strīdi, kuri rodas šī Nolikuma vai Pieteikuma anketas sakarā, un kurus Organizators ar Dalībnieku nevar atrisināt savstarpējās sarunās, tiks risināti Latvijas Republikas normatīvajos aktos noteiktajā kārtībā.
   2. Ar Tirgus Nolikumu var iepazīties: [www.atesmuzejs.lv](http://www.atesmuzejs.lv), [www.aluksne.lv](http://www.aluksne.lv) un [www.gadatirgi.lv](http://www.gadatirgi.lv)